9. การควบคุมภายใน

ระบบการตรวจสอบภายในและการควบคุมภายใน

บริษัท เบอร์ลี่ ยุคเกอร์ จำกัด (มหาชน) (“บริษัท”)
ได้ตระหนักถึงความสำคัญในการบริหารความเสี่ยงและระบบการควบคุมภายในที่เพียงพอและเหมาะสมกับการดำเนินธุรกิจ
รวมทั้งมีเจตนารมย์ในการดำเนินธุรกิจให้เจริญเติบโตอย่างยั่งยืน โปร่งใส
มีคุณธรรมและสามารถตรวจสอบได้ รวมทั้งการกำหนดภาระหน้าที่
ความรับผิดชอบและอำนาจในการดำเนินการทั้งระดับบริหารและระดับปฏิบัติการอย่างเป็นลายลักษณ์อักษร
โดยครอบคลุมการควบคุมระบบการเงิน การดำเนินการ การใช้ทรัพยากร
การดูแลทรัพย์สินของบริษัทและ
กลุ่มบริษัท (“บีเจซี”) และกฎระเบียบข้อบังคับที่เกี่ยวข้อง เพื่อให้บริษัทสามารถบริหารงานได้อย่าง
มีประสิทธิภาพ และประสิทธิผล สามารถลดหรือป้องกันความเสี่ยงต่างๆ
รวมทั้งบรรลุวิสัยทัศน์และพันธกิจของบีเจซีที่ตั้งไว้ โดยบริษัทมีการดำเนินการที่สำคัญดังนี้

สภาพแวดล้อมภายในองค์กร

นับเป็นพื้นฐานที่สำคัญสำหรับกรอบบริหารความเสี่ยง โดยบริษัทได้

-   กำหนดวิสัยทัศน์ พันธกิจ ค่านิยม ตลอดจนวัฒนธรรมของบีเจซี
    ให้พนักงานรับทราบโดยทั่วถึงกันไว้อย่างชัดเจน เป็นลายลักษณ์อักษร

-   มีการจัดกิจกรรมให้ผู้บริหารระดับต้นขึ้นไปรับทราบวิสัยทัศน์
    รวมทั้งพันธกิจของบีเจซีให้เข้าใจไปในทิศทางเดียวกันอย่างสม่ำเสมอ

-   มีการจัดตั้งคณะทำงานเพื่อส่งเสริมค่านิยม ตลอดจนวัฒนธรรมของบีเจซีให้เป็นรูปธรรมมากขึ้น

-   คณะกรรมการบริษัทมุ่งเน้นให้ผู้บริหารดำเนินการเป็นตัวอย่างที่ดี มีศีลธรรม ซื่อสัตย์สุจริต
    และปฏิบัติตามจรรยาบรรณธุรกิจอย่างเคร่งครัด
    ซึ่งมีข้อกำหนดเป็นแนวทางปฏิบัติไว้อย่างเป็นลายลักษณ์อักษร
    นอกจากนี้บริษัทได้สื่อสารให้พนักงานทราบเกี่ยวกับจรรยาบรรณธุรกิจผ่านทาง Intranet
    ของบริษัท รวมทั้งกำหนดแนวทางในการปฏิบัติงานของผู้บริหารและผู้ปฏิบัติการทุกระดับ
    ตลอดจนกำหนดให้มีการพัฒนาบุคลากรทุกระดับอย่างต่อเนื่อง

การกำหนดวัตถุประสงค์

บริษัทได้มีการกำหนดวัตถุประสงค์และเป้าหมายในการดำเนินธุรกิจอย่างชัดเจน ทั้งระดับกลยุทธ์
และปฏิบัติการ รวมทั้งการประเมินความเสี่ยง
และพิจารณากลยุทธ์ในการบริหารจัดการความเสี่ยงให้อยู่ในระดับ
ที่ยอมรับได้ ทั้งนี้ เพื่อให้สอดคล้องกับวิสัยทัศน์และพันธกิจของบีเจซี ตลอดจนกฎระเบียบ
ข้อบังคับที่เกี่ยวข้อง

การบ่งชี้เหตุการณ์

บริษัทจัดตั้งคณะกรรมการบริหารความเสี่ยง (“คณะกรรมการ’)
เพื่อดำเนินการกำหนดตัวบ่งชี้เหตุการณ์หรือปัจจัยเสี่ยงทั้งภายในและภายนอกของบีเจซีที่มีผลกระทบต่อวิสัยทัศน์และพันธกิจของบีเจซี

การประเมินความเสี่ยง

คณะกรรมการทำหน้าที่ในการกำกับดูแลกระบวนการประเมินความเสี่ยงแต่ละระดับไว้อย่างเหมาะสม
โดยวิเคราะห์และประเมินผลกระทบของปัจจัยเสี่ยง ทั้งภายในและภายนอกที่มีผลกระทบต่อองค์กร
รวมทั้งโอกาสการเกิดของความเสี่ยงนั้น ๆ
ตลอดจนพิจารณาลำดับความสี่ยงที่มีผลกระทบต่อองค์กรที่อาจเป็นระดับสูง กลาง และต่ำ

การตอบสนองความเสี่ยง

คณะกรรมการดำเนินการบริหารความเสี่ยง
โดยพิจารณาถึงเหตุการณ์ในอดีตและแนวโน้มในอนาคตที่อาจ
มีผลกระทบต่อวิสัยทัศน์และพันธกิจของบีเจซี
ตลอดจนกำหนดกลยุทธ์ในการบริหารความเสี่ยงทั่วทั้งองค์กรอย่างต่อเนื่องควบคู่ไปกับมาตรการการควบคุมภายใน
เพื่อเป็นการลดระดับความเสี่ยงให้อยู่ในช่วงที่บริษัทยอมรับได้
ตลอดจนผลกระทบและโอกาสที่ความเสี่ยงนั้นๆ อาจเกิดขึ้น
รวมทั้งติดตามผลของการบริหารความเสี่ยงอย่างสม่ำเสมอ

กิจกรรมการควบคุม

บริษัทมีการกำหนดนโยบายสำคัญในการดำเนินธุรกิจและขั้นตอนในการปฏิบัติงาน
เพื่อใช้เป็นแนวทางในการดำเนินงานของบริษัทให้เป็นไปอย่างมีระบบและมีประสิทธิภาพ
สามารถบรรลุวิสัยทัศน์และพันธกิจของบีเจซี รวมทั้ง บริษัทได้จัดทำนโยบาย วิธีปฏิบัติ
และตารางอำนาจอนุมัติพร้อมทั้งปรับปรุงให้เป็นปัจจุบันอย่างสม่ำเสมอ
เพื่อให้เกิดความคล่องตัวในการดำเนินธุรกิจของแต่ละหน่วยงาน ตลอดจนจัดทำการรายงานผล
ที่เป็นลายลักษณ์อักษรอย่างสม่ำเสมอ

ข้อมูลสารสนเทศและการสื่อสาร

การจัดระบบสารสนเทศและช่องทางการสื่อสารทั้งภายในและภายนอกบริษัทที่สามารถเชื่อมโยงกันได้อย่างทั่วถึง
เพื่ออำนวยต่อการแลกเปลี่ยนข้อมูล การวิเคราะห์
และการรายงานให้ทุกฝ่ายที่เกี่ยวข้องได้รับรู้ข้อมูล
ที่ถูกต้อง ครบถ้วน ทันเวลาและเพียงพอต่อการตัดสินใจ
ตลอดจนการพัฒนาระบบสารสนเทศอย่างต่อเนื่อง โดยนำระบบ SAP มาใช้
เพื่อเป็นการสร้างโอกาสใหม่ทางธุรกิจและความได้เปรียบเชิงกลยุทธ์

การติดตามและประเมินผล

บริษัทจัดให้มีระบบการติดตามและประเมินระบบการควบคุมภายในอย่างต่อเนื่อง
รวมทั้งนำเสนอวิธีในการปรับปรุงแก้ไขให้สอดคล้องกับสถานการณ์ที่เปลี่ยนแปลงไป
ซึ่งแต่ละหน่วยงานได้ดำเนินการแก้ไขได้อย่างทันท่วงที
โดยมีการรายงานให้คณะกรรมการตรวจสอบพิจารณารับทราบอย่างสม่ำเสมอ ทั้งนี้
เพื่อให้มั่นใจว่าการดำเนินงานเป็นไปตามวิสัยทัศน์และพันธกิจของบีเจซี

ในการประชุมคณะกรรมการบริษัทครั้งที่ 2/2553 วันที่ 23 กุมภาพันธ์ 2553
โดยมีคณะกรรมการตรวจสอบเข้าร่วมประชุมด้วย
คณะกรรมการบริษัทได้ให้ความเห็นชอบตามที่คณะกรรมการตรวจสอบสรุปความเห็นในเรื่องความเพียงพอของระบบการควบคุมภายใน
กล่าวคือ บีเจซีมีการควบคุมภายในที่เพียงพอ เหมาะสม รวมถึง
มีการติดตามดูแลการดำเนินงานของบีเจซีว่าสามารถป้องกันทรัพย์สินของบีเจซีจากการที่ผู้บริหารนำไปใช้โดยมิชอบหรือไม่มีอำนาจ
รวมถึงได้มีการปรับปรุงแก้ไขระบบการควบคุมภายในให้สอดคล้องกับสถานการณ์
ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบีเจซีบรรลุวิสัยทัศน์และพันธกิจของบีเจซี
ที่กำหนดไว้ และสอดคล้องกับกฎหมายและกฎระเบียบที่เกี่ยวข้อง

นอกจากนี้ จากการตรวจสอบงบการเงินของบีเจซี ประจำปี 2552 โดยผู้สอบบัญชีของบริษัท
ผู้สอบบัญชีของบริษัทมิได้มีข้อสังเกตเกี่ยวกับระบบการควบคุมภายในในลักษณะที่เป็นสาระสำคัญ
ที่อาจก่อให้เกิดความเสียหายต่อการดำเนินงานของบริษัท แต่ประการใด